钦定古今图书集成/明伦汇编/官常典/第635卷 > 公孙景茂
## 钦定古今图书集成/明伦汇编/官常典/第635卷 > 公孙景茂

按《隋书循吏传》：“景茂，字元蔚，河间阜城人也。容貌魁
梧，少好学，博涉经史。在魏察孝廉，射策甲科，为襄城
王长史，兼行参军，迁太常博士，多所损益，时人称为
书库。后历高唐令、大理正，俱有能名。及齐灭，周武帝
闻而召见，与语器之，授济北太守，以母忧去职。开皇
初，诏征入朝，访以政术，拜汝南太守。郡发，转曹州司”
马。在职数年，以老病乞骸骨，优诏不许。俄迁息州刺
史，法令清静，德化大行。时属平陈之役，征人在路，有
疾病者，景茂撤减俸禄，为𫗴粥汤药，分赈济之，赖全
活者以千数。上闻而嘉之，诏宣告天下。十五年，上幸
洛阳，景茂谒见，时年七十七。上命升殿坐，问其年几，
景茂以实对。上哀其老，嗟叹久之。景茂再拜曰：“吕望
八十而遇文王，臣逾七十而逢陛下。”上甚悦，赐物三
百段。诏曰：“景茂修身洁己，耆宿不亏，作牧化人，声绩
显著。年终考校，独为称首。宜升戎秩，兼进藩条。可上
仪同三司、伊州刺史。”明年，以疾征，吏人号泣于道。及
疾愈，复乞骸骨，又不许。转道州刺史。悉以秩俸买牛
犊鸡猪，散惠孤弱不自存者。好单骑巡人，家至户入，
阅视百姓产业。有修理者，于都会时，乃褒扬称述，如
有过恶，随即训导而不彰也。由是人行义让，有无均
通，男子相助耕耘，妇人相从纺绩，大村或数百户，皆
如一家之务。其后请致事，上优诏听之。仁寿中，上明
公杨纪出使河北，见景茂神力不衰，还以状奏。于是
就拜淄州刺史，赐以马轝，便道之官。前后历职，皆有
德政，论者称为“良牧。”大业初，卒官，年八十七，谥曰康。
身死之日，诸州人吏赴丧者数千人，或不及葬，皆望
坟恸哭，野祭而去。